**Dyddiad cyhoeddi:** 13 Rhagfyr 2023

**Cais Rhyddid Gwybodaeth** 270/23

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**RYDYCH WEDI GOFYN Y CANLYNOL I NI...**

**Mae’r cais Rhyddid Gwybodaeth hwn yn ymwneud â chyfranogiad TrC yn y Parthau Treial 20mya a gynhaliwyd yng Nghymru yn 2021/22 a’i adroddiad “Terfyn cyflymder 20mya diofyn ar ffyrdd cyfyngedig Adroddiad monitro interim Cam 1” dyddiedig 16 Mawrth 2023.**

**1 Darparwch gopi o Atodiad A i’r adroddiad a gyhoeddwyd ar wahân.**

**2 A ysgrifennwyd yr adroddiad yn gyfan gwbl fewnol gan staff TrC? Os na, pa rannau a ddarparwyd gan eraill a phwy oedden nhw?**

**3 A wnaeth staff TrC gyfrifo’r wybodaeth ystadegol yn yr adroddiad eu hunain, er enghraifft Cyflymder 85 Canradd? Os na, pwy wnaeth y cyfrifiadau?**

**4 A oes gan TrC y data crai o’r offer mesur cyflymder sydd wedi’i osod yn yr 8 lleoliad treialu? Os ydyw, anfonwch gopïau o’r ffeiliau hynny ataf neu dywedwch wrthyf sut y gallaf eu cael.**

**5 Rhowch gopi o’r adroddiad a ddosbarthwyd ar gyfer sylwadau cyn ei gyhoeddi ar ei ffurf derfynol a rhestr o’r rhai a anfonodd yr adroddiad i gael sylwadau arno.**

**6 Rhowch fanylion y sylwadau am y fersiwn a ddosbarthwyd y cyfeiriwyd ati yn 5) uchod a wnaed gan swyddogion a Gweinidogion Llywodraeth Cymru, gan gynnwys copïau o’u negeseuon e-bost, llythyrau, cofnodion cyfarfodydd ac unrhyw nodiadau a wnaed o sgyrsiau ffôn rhyngddyn nhw a TrC.**

**7 Esboniwch pa ran(nau) roedd TrC wedi’u chwarae yn yr 8 parth treialu. Er enghraifft, a wnaeth benderfynu ar eu lleoliadau, penderfynu lle byddai mesuriadau cyflymder yn cael eu gwneud, comisiynu contractwyr arolwg neu ymgynghorwyr ac ati.**

**8 Allwch chi ddweud wrtha i, os gwelwch yn dda, ar gyfer pob un o’r 8 safle arolygu, pa ganran o gerbydau oedd yn teithio ar gyflymder o 20mya neu lai pan oedd y safleoedd hynny’n destun cyfyngiad o 20mya. Os na allwch ddarparu’r data hwnnw, a fyddech cystal ag egluro pam.**

**YMATEB**

Cwestiwn 1

Mae’r wybodaeth hon ar gael i’r cyhoedd, felly nid oes rhaid i ni ddarparu’r wybodaeth hon yn rhinwedd yr esemptiad canlynol –

**Adran 21 – Gwybodaeth sydd ar gael drwy ddulliau eraill.**

Mae hwn yn esemptiad absoliwt, sy’n seiliedig ar ddosbarth, sy’n golygu nad yw’n ofynnol i awdurdod cyhoeddus ystyried budd y cyhoedd mewn datgelu.

O dan Adran 16, y ddyletswydd i gynghori a chynorthwyo, gweler y ddolen isod –

Mae modd llwytho Atodiad A i lawr o’n gwefan yma: [Terfyn Cyflymder 20mya Diofyn ar Ffyrdd Cyfyngedig Cam 1 | Trafnidiaeth Cymru (trc.cymru)](https://eur03.safelinks.protection.outlook.com/?url=https://tfw.wales/about-us/transparency/publications/default-20mph-speed-limit/phase-1&data=05|01|Freedomofinformation@tfw.wales|a457d1d3329842e5dc8d08dbf7e50fa7|87dcd024301948269956ba76b2a04ff4|0|0|638376335419825696|Unknown|TWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0=|3000|||&sdata=fjn8VCsUijRIQlvkJsX/p/6ttAHk66guVef3CE6cnpE=&reserved=0), drwy’r hyperddolen ar waelod y dudalen we. Sylwch ein bod wedi canfod gwall ar fap Bwcle sy’n nodi’n anghywir bod llwybr yr A549 rhwng y dwyrain a’r gorllewin yn eithriad. Rydyn ni’n ymwybodol na chafodd hyn ei weithredu fel eithriad a byddwn yn cywiro hyn fel rhan o’r adroddiad nesaf.

Cwestiwn 2

Cafodd y rhan fwyaf o’r adroddiad ei ysgrifennu gan staff mewnol TrC. Fodd bynnag, mae rhai adrannau wedi cael eu llunio drwy aralleirio o adroddiadau a roddwyd i ni gan drydydd partïon, fel a ganlyn:

* Mae rhannau o adran 3.3 (rhyngweithiad cerbydau/cerddwyr) yn seiliedig ar adroddiad a ddarparwyd i TrC gan VivaCity, arbenigwyr mewn arolygon camera ar y rhwydwaith ffyrdd
* Mae rhannau o adran 3.4 (teithio llesol) yn seiliedig ar adroddiad gan Living Streets a gynhyrchwyd ar gyfer Llywodraeth Cymru.
* Mae rhannau o adran 3.5 (ansawdd aer) yn seiliedig ar adroddiad gan dîm ansawdd aer arbenigol yn Jacobs

Cwestiwn 3

Cyfrifodd staff TrC yr ystadegau cryno ar gyfer y Dangosyddion Perfformiad Allweddol sy’n gysylltiedig â chyflymder (1.1, 1.2 ac 1.3). Roedd yr ystadegau cryno hyn yn seiliedig ar ystadegau manylach fesul awr a bob dydd sy’n ymwneud â chyflymder a ddarparwyd gan awdurdodau lleol o’r offer yr oedden nhw a’u contractwyr yn yr arolwg wedi’i osod ym mhob un o ardaloedd y treial. Nid oedd gan staff TrC fynediad at y data crai a gafwyd yn uniongyrchol o offer yr arolwg.

Roedd ystadegau ar amseroedd teithio cerbydau (ar gyfer DPA 1.4) yn seiliedig ar ddata a gafwyd yn uniongyrchol gan INRIT, gyda staff TrC yn cyfrifo’r gwahaniaethau a nodwyd yn Nhabl 7.

Roedd ystadegau prydlondeb llwybrau bysiau (ar gyfer DPA 1.4) yn seiliedig ar ddata a gafwyd gan CitySwift, gyda staff TrC yn cyfrifo’r gwahaniaethau a nodwyd yn Nhabl 8.

Cafodd ystadegau sy’n ymwneud â’r newid mewn teithio llesol ar gyfer teithiau i’r ysgol (ar gyfer DPA 3.1) eu cyfrifo gan staff TrC gan ddefnyddio data a ddarparwyd gan Living Streets.

Darparwyd ystadegau ansawdd aer (ar gyfer DPA 4.1) gan Jacobs ac nid oedden nhw’n cael eu cyfrifo gan staff TrC.

Cwestiwn 4

Nid oes gan TrC y data crai o’r offer mesur cyflymder sydd wedi’i osod yn y lleoliadau treialu. Darparwyd data cryno i TrC gan bob un o’r awdurdodau priffyrdd ar gyfer ardaloedd treialu. Byddai angen gofyn am ddata crai gan:

* Y Fenni / Glannau Hafren (dwy ardal dreialu): Cyngor Sir Fynwy
* Bwcle: Cyngor Sir y Fflint
* Caerdydd (Gogledd): Cyngor Caerdydd
* Cil-ffriw: Cyngor Bwrdeistref Sirol Castell-nedd Port Talbot
* Llanelli (Gogledd): Cyngor Sir Caerfyrddin
* Saint-y-brid: Cyngor Bro Morgannwg
* Llandudoch: Cyngor Sir Penfro

Cwestiwn 5

Mae’r adroddiad a ddosbarthwyd cyn iddo gael ei gyhoeddi ar ei ffurflen derfynol wedi’i atodi. Anfonwyd yr adroddiad hwn gan Gymdeithas Llywodraeth Leol Cymru at swyddogion trafnidiaeth yn yr awdurdodau priffyrdd lleol a oedd yn gyfrifol am ardaloedd y treialon. Mae gan TrC gofnod o’r ddogfen sy’n cael ei chyhoeddi’n benodol i swyddogion Cyngor Sir Fynwy, Cyngor Sir y Fflint a Chyngor Sir Gâr.

Cwestiwn 6

Cafwyd sylwadau gan rai derbynwyr y fersiwn amgaeedig, a arweiniodd at wneud newidiadau cyn eu cyhoeddi. Ni chawsom sylwadau gan swyddogion na Gweinidogion Llywodraeth Cymru gan nad oedd y fersiwn hwn yn cael ei ddosbarthu iddyn nhw.

Cwestiwn 7

Ni wnaeth TrC benderfynu ar leoliadau’r treial.

Ar ôl i leoliadau’r treial gael eu cadarnhau i TrC, roedden ni wedi cynnig lleoliadau addas posibl ar gyfer monitro cyflymder yn yr ardaloedd treialu hynny i bob un o’r awdurdodau priffyrdd lleol.

Comisiynodd TrC ddau o’r mathau o arolwg: (1) arolygon rhyngweithio â cherbydau/cerddwyr ar gamerâu a gynhaliwyd gan VivaCity; a (2) monitro ansawdd aer a gynhaliwyd gan Jacobs. Drwy gontractau ar wahân, nad ydyn nhw’n gysylltiedig â’r prosiect 20mya. Roedd TrC eisoes yn gallu cael gafael ar ddata amseroedd teithio gan INRIX a data dibynadwyedd bysiau gan CitySwift.

Nid oedd TrC wedi comisiynu unrhyw un o’r arolygon monitro cyflymder ar gyfer ardaloedd y treial ac, yn yr un modd, nid oedd wedi comisiynu’r arolygon sy’n ymwneud ag ystadegau teithio llesol.

Cwestiwn 8

Gan ddefnyddio’r data sy’n sail i’r adroddiad a gyhoeddwyd, pan oedd cyfyngiad o 20mya, cofnodwyd bod y ganran ganlynol o gerbydau’n teithio ar 20mya neu o dan hynny ym mhob un o’r wyth ardal dreialu. Mae’r ffigurau hyn wedi’u pwysoli ar gyfer llif traffig mewn safleoedd monitro unigol ym mhob ardal dreialu:

* + Y Fenni: 10%
	+ Bwcle: 26%
	+ Caerdydd (Gogledd): 18%
	+ Cil-ffriw: 28%
	+ Llanelli (Gogledd): 30%
	+ Glannau Hafren: 5%
	+ Saint-y-brid: 21%
	+ Llandudoch: 58%

Gobeithio y bydd yr wybodaeth hon yn ddefnyddiol i chi.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu freedomofinformation@tfw.wales. Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon ar ganlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Cheshire, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".